钦定古今图书集成/明伦汇编/氏族典/第270卷 > 王纶
## 钦定古今图书集成/明伦汇编/氏族典/第270卷 > 王纶

按《宋史王纶传》：“纶字德言，建康人。幼颖悟，十岁能属
文。登绍兴五年进士第，授平江府昆山县主簿，历镇
江府、婺州、临安府教授，权国子正，迁敕令所删定官，
诸王宫大小学教授。二十四年，以御史中丞魏师逊
荐，为监察御史。与秦桧论事，忤其意，师逊遂劾纶，纶
由此罢去。逾年，知兴国军。桧死，召为起居舍人。二十”
六年，试中书舍人，迁工部侍郎。二十八年，除同知枢
密院事。金将渝盟，边报沓至，宰相沈该未敢以闻，纶
白其事，乞备御。二十九年六月，朝论欲遣大臣为泛
使觇敌，且坚盟好。纶请行，乃以为称谢。使还朝。旧疾
作，力丐外，除资政殿大学士、知福州。明年，知建康府。
敌犯江，纶每以守御利害驿闻，上多从之。三十一年
八月卒。谥章敏。无子，以兄绰之子为后。